ત્રિપુરામાં ચાલી રહેલા ચૂંટણી ઘમસાણમાં એક ગામ એવું પણ છે, જે રાજકીય પક્ષોના સમર્થનમાં એટલી હદે વિભાજિત થઈ ગયું છે કે ભાજપનું સમર્થન કરનારા લોકોને બહિષ્કૃત કરી દેવાયા છે અને એ પણ એમના જ સમુદાયના લોકો દ્વારા. એટલું જ નહીં આ લોકોને અહીંની મસ્જિદમાં નમાજ પણ પઢવા દેવામાં આવતી નથી. વાત દક્ષિણ ત્રિપુરાના શાંતિબજાર વિધાનસભા વિસ્તારમાં મોઈડાટીલા નામનું ગામ છે તેની છે. આ ગામમાં ૧૦૦ જેટલા ખેડૂત પરિવાર રહે છે, જેમાંથી ૮૩ પરિવાર મુસ્લિમ છે. આ ૮૩ પરિવારોમાંથી ૨૫ જેટલા પરિવારોએ થોડા સમય પહેલાં ભારતીય જનતા પક્ષને સમર્થન આપવાનો નિર્ણય લીધો હતો. વાત વાયુવેગે નાનાઅમથા ગામમાં ફેલાઈ. ગામમાં હાહાકાર મચ્યો. ભાજપને તો કાંઈ સમર્થન કરાય... એ તો હિન્દુઓનો પક્ષ છે. વર્ષોથી મા.ક.પા. અને કૉંગ્રેસનું સમર્થન કરી રહેલા મુસ્લિમોએ આ આગને વધુ ભડકાવી. એ ભાજપ સમર્થિત તમામ ૨૫ પરિવારોને ભાજપને સમર્થન પાછું ખેંચી લ્યો નહીં તો પરિણામ ભોગવવા તૈયાર રહોની ધમકી અપાઈ. આમ છતાં તેઓ એકના બે ન થતાં તેમને ગામની જાહેર મસ્જિદમાં નમાજ પઢવા પર પ્રતિબંધ લગાવી દેવાયો. આજે આ ગામમાં બે મસ્જિદો છે. એક જૂની જ્યાં ભાજપના કટ્ટર વિરોધીઓ નમાજ પઢે છે, જ્યારે બીજી એક અસ્થાયી રૂપે બનાવવામાં આવી છે, જ્યાં ભાજપનું સમર્થન કરનારા ૨૫ મુસ્લિમ પરિવારો નમાજ પઢે છે.